19.12.2022
RO
Jurnalul Oficial al Uniunii Europene
L 323/101
(10)
Comisia observă că, în cererea sa de revizuire, Lituania a utilizat o previziune privind traficul local pentru mișcările IFR și unitățile de servicii care este mai ridicată decât previziunile de bază privind traficul ale Serviciului de statistică și previziuni al Eurocontrol („STATFOR”) publicate în iunie 2022.
Proiecțiile Lituaniei privind traficul local sunt mai optimiste decât previziunea STATFOR.
Conform explicațiilor furnizate de Lituania diferența se datorează utilizării unor date mai recente privind evoluția traficului, care arată că pierderile masive de trafic înregistrate în martie și aprilie 2022 au fost parțial inversate în lunile care au urmat.
(11)
În comparație cu planul de performanță, reducerile anuale ale numărului de unități de servicii pentru anii calendaristici 2022, 2023 și 2024 se situează aproximativ între -26 % și -35 %.
Cu toate acestea, nu se prevede ca numărul mișcărilor de zboruri în spațiul aerian lituanian operate în condiții IFR să scadă în același ritm ca unitățile de servicii de rută.
Această discrepanță se datorează reducerii semnificative a survolărilor, care, în medie, generează un număr proporțional mai mare de unități de servicii de rută decât zborurile care aterizează și pleacă de pe aeroporturile din Lituania.
Prin urmare, Comisia observă că volumul de muncă al furnizorului de servicii de navigație aeriană (denumit în continuare „ANSP”), care este determinat de zborurile controlate, nu ar trebui să scadă în corelație cu reducerea veniturilor care rezultă din numărul mai mic de unități de servicii de rută.
(12)
Lituania explică faptul că scăderea veniturilor din tarifele de navigație aeriană cauzată de scăderea nivelurilor de trafic, combinată cu o inflație ridicată și cu presiunea pieței muncii asupra salariilor, afectează grav capacitatea ANSP de a-și îndeplini obligațiile financiare viitoare și de a realiza investițiile planificate.
Prin urmare, Lituania afirmă că revizuirea obiectivelor de performanță este esențială pentru a garanta puterea financiară a ANSP și resurse adecvate pentru autoritatea națională de supervizare, care este finanțată din veniturile provenite din tarifele ANS.
(13)
Comisia recunoaște că ipotezele inițiale care stau la baza planului de performanță al Lituaniei nu mai sunt valabile din cauza reducerii semnificative a traficului aerian ca urmare a războiului Rusiei împotriva Ucrainei.
În plus, Comisia este de acord că revizuirea obiectivelor de performanță este necesară și proporțională pentru a asigura viabilitatea operațională și financiară a ANSP și pentru a remedia deficitul de lichidități cu care se confruntă acesta ca urmare a modificării circumstanțelor.
(14)
Prin urmare, Comisia consideră că cererea de revizuire prezentată de Lituania îndeplinește condițiile pentru revizuirea obiectivelor de performanță locale prevăzute la articolul 18 alineatul (1) litera (a) punctul (ii) din Regulamentul de punere în aplicare (UE) 2019/317.
EVALUAREA OBIECTIVELOR DE PERFORMANȚĂ REVIZUITE PRECONIZATE Obiective de performanță în materie de capacitate
(15)
Lituania solicită o revizuire a obiectivelor sale de capacitate pentru serviciile de rută pentru anii calendaristici 2022, 2023 și 2024, ca răspuns la modificarea circumstanțelor subliniată în considerentele 6-13, în special numărul redus de mișcări IFR preconizate pentru anii calendaristici respectivi și impactul său asupra furnizării de capacitate.
(16)
Tabelul următor prezintă obiectivele de performanță în materie de capacitate pentru serviciile de rută pentru PR3 ale Lituaniei, astfel cum sunt incluse în planul de performanță, precum și obiectivele de performanță revizuite preconizate propuse de Lituania în cererea sa de revizuire.
Tabelul prezintă, de asemenea, valorile de referință corespunzătoare din Planul de administrare a rețelei disponibil la 2 iunie 2021, momentul adoptării obiectivelor revizuite de performanță de la nivelul Uniunii pentru PR3, care au fost utilizate de Comisie pentru a evalua coerența obiectivelor de capacitate locale cu obiectivele de performanță de la nivelul Uniunii, pe baza punctului 1.3 din anexa IV la Regulamentul de punere în aplicare (UE) 2019/317.
Lituania
2022
2023
2024
Obiectivele de capacitate pentru serviciile de rută incluse în planul de performanță, exprimate în minute de întârziere în managementul fluxului de trafic aerian („ATFM”) per zbor
0,03
0,03
0,03
Obiectivele de capacitate revizuite preconizate pentru serviciile de rută, exprimate în minute de întârziere ATFM per zbor
0,02
0,02
0,02
Valori de referință
0,03
0,03
0,03